**Szám:** **HIV/109-13/2024.**

Melléklet

**MAGYAR ZARÁNDOKÚT ÖNKORMÁNYZATI TÁRSULÁS**

**TÁRSULÁSI MEGÁLLAPODÁS**

Módosítással egységes szerkezetben. Hatályos: 2025. február 1.

Magyarország Alaptörvénye 32. cikk k.) pontja alapján, Magyarország helyi önkormányzatairól szóló 2011. évi CLXXXIX. törvény (Mötv.) 87. §, a területfejlesztésről szóló 2023. évi CII. törvény értelmében a MAGYAR ZARÁNDOKÚT kulturális, környezeti, területrendezési és területfejlesztési szempontból egységes tervezése kialakítása, fejlesztése és működtetése érdekében:

**Esztergom Megyei Jogú Város Önkormányzatának Közgyűlése**

(Székhely: 2500 Esztergom, Széchenyi tér 1.)

Polgármester: Hernádi Ádám Lakosságszám: 28 642 fő

**Pilisszántó Község Önkormányzatának Képviselő-testülete**

(Székhely: 2095 Pilisszántó, Kossuth Lajos u.92.)

Polgármester: Csicsmanczai Tamásné Lakosságszám: 2 665 fő

**Pilisszentiván Község Önkormányzatának Képviselő-testülete**

(Székhely: 2084 Pilisszentiván, Szabadság út 85.)

Polgármester: Richolm Erik Lakosságszám: 4 285 fő

**Budapest Főváros XII. Kerületi Önkormányzatának Képviselő-testülete**

(Székhely: 1126 Budapest, Böszörményi út 23-25.)

Polgármester: Kovács Gergely Lakosságszám: 55 650 fő

**Budapest Főváros XI. Kerületi Önkormányzatának Képviselő-testülete**

(Székhely: 1113 Budapest, Bocskai út 39/41.)

Polgármester: Dr. László Imre Lakosságszám: 149 126 fő

**Szigetszentmiklós Város Önkormányzatának Képviselő-testülete**

(Székhely: 2310 Szigetszentmiklós, Kossuth L.u.2.)

Polgármester: Nagy János Lakosságszám: 40 069 fő

**Dabas Város Önkormányzatának Képviselő-testülete**

(Székhely: 2370 Dabas, Szent István tér 1/b.)

Polgármester: Kőszegi Zoltán Lakosságszám: 17 542 fő

**Ráckeve Város Önkormányzatának Képviselő-testülete**

(Székhely: 2300 Ráckeve, Szent István tér 4.)

Polgármester: Deák Tibor Lakosságszám: 11 080 fő

**Dunavecse Város Önkormányzatának Képviselő-testülete**

(Székhely: 6087 Dunavecse, Fő út 43.)

Polgármester: Vörös Sándor Lakosságszám: 3 878 fő

**Kunszentmiklós Város Önkormányzatának Képviselő-testülete**

(Székhely: 6090 Kunszentmiklós, Kálvin tér 12.)

Polgármester: Lesi Árpád Lakosságszám: 8 110 fő

**Tass Község Önkormányzatának Képviselő-testülete**

(Székhely: 6098 Tas Széchenyi u. 48.)

Polgármester: Németh Gábor Lakosságszám: 2 834 fő

**Apostag Község Önkormányzatának Képviselő-testülete**

(Székhely: 6088 Apostag, Kossuth L.u.1.)

Polgármester: Zakar Zoltán Lakosságszám: 2 043 fő

**Dunaegyháza Község Önkormányzatának Képviselő-testülete**

(Székhely: 6323 Dunaegyháza, Mikszáth Kálmán utca 25.)

Polgármester: Árizs-Agárdi Bernadett Lakosságszám: 1 474 fő

**Harta Nagyközség Önkormányzatának Képviselő-testülete**

(Székhely: 6326 Harta, Templom u.68.)

Polgármester: Dollenstein László Lakosságszám: 3 332 fő

**Kalocsa Város Önkormányzatának Képviselő-testülete**

(Székhely: 6300 Kalocsa, Szent István király út 35.)

Polgármester: dr. Bagó Zoltán Lakosságszám: 14 433 fő

**Bátya Község Önkormányzatának Képviselő-testülete**

(Székhely: 6351 Bátya, Kossuth L. u. 20.)

Polgármester: Fekete Csaba Lakosságszám: 1 799 fő

**Fajsz Község Önkormányzatának Képviselő-testülete**

(Székhely: 6352 Fajsz, Szent István u.16.)

Polgármester: Berta Zsolt Lakosságszám: 1 536 fő

**Dusnok Község Önkormányzatának Képviselő-testülete**

(Székhely: 6353 Dusnok, István király utca 9.)

Polgármester: Bolvári Dávid Lakosságszám: 2 612 fő

**Homokmégy Község Önkormányzatának Képviselő-testülete**

(Székhely: 6341 Homokmégy, Kossuth u. 16.)

Polgármester: Tapolcsányiné Varga Krisztina Lakosságszám: 1 167 fő

**Hajós Város Önkormányzatának Képviselő-testülete**

(Székhely: 6344 Hajós, Rákóczi u. 12.)

Polgármester: Alföldi Albert Lakosságszám: 2 700 fő

**Szekszárd Megyei Jogú Város Közgyűlése**

(Székhely: 7100 Szekszárd, Béla király tér 8.)

Polgármester: Berlinger Attila Lakosságszám: 29 707 fő

**Grábóc Község Önkormányzatának Képviselő-testülete**

(Székhely: 7162 Grábóc, Rákóczi u. 84.)

Polgármester: Vincze Kálmán Lakosságszám: 139 fő

**Cikó Község Önkormányzatának Képviselő-testülete**

(Székhely: 7161 Cikó, Iskola tér 1.)

Polgármester: Molnár Józsefné Lakosságszám: 857 fő

**Bátaszék Önkormányzatának Képviselő-testülete**

(Székhely: 7140 Bátaszék, Szabadság u. 4.)

Polgármester: Dr. Bozsolik Róbert Zsolt Lakosságszám: 5 851 fő

**Báta Város Önkormányzatának Képviselő-testülete**

(Székhely: 7149 Báta, Fő u. 147.)

Polgármester: Sebestyén István Lakosságszám: 1 401 fő

**Pécsvárad Város Önkormányzatának Képviselő-testülete**

(Székhely: 7220 Pécsvárad, Szentháromság tér 3.)

Polgármester: Gál Krisztián Lakosságszám: 3 799 fő

**Ófalu Község Önkormányzatának Képviselő-testülete**

(Székhely: 7696 Ófalu, Kossuth u. 3.)

Polgármester: Szeibert Edéné Lakosságszám: 336 fő

**Mecseknádasd Község Önkormányzatának Képviselő-testülete**

(Székhely: 7695 Mecseknádasd, Felszabadulás utca 2/1.)

Polgármester: Kraszné Auth Szilvia Lakosságszám: 1 458 fő

**Óbánya Község Önkormányzatának Képviselő-testülete**

(Székhely: 7695 Óbánya, Fő u. 71.)

Polgármester: van Groneingen Irén Lakosságszám: 88 fő

**Hosszúhetény Község Önkormányzatának Képviselő-testülete**

(Székhely: 7694 Hosszúhetény, Fő u. 166)

Polgármester: Dr. Csörnyey László Lakosságszám: 3 328 fő

**Siklós Város Önkormányzatának Képviselő-testülete**

(Székhely: 7800 Siklós, Kossuth tér 1.)

Polgármester: Riegl Gábor Lakosságszám: 8 679 fő

Támogató tag:

**Bács-Kiskun Megye Önkormányzatának Közgyűlése**

Elnök: Vedelek Norbert

(Székhely: 6000 Kecskemét, Deák Ferenc tér 3.)

A Magyar Zarándokút Önkormányzati Társulást alkotó társult önkormányzatok összlakossága: 410.620 fő, mint társuló önkormányzatok és alapító tagok (együttesen és a továbbiakban, mint társult önkormányzatok)

**MAGYAR ZARÁNDOKÚT ÖNKORMÁNYZATI TÁRSULÁS** néven

önálló jogi személyiséggel rendelkező önkormányzati társulást (a továbbiakban Társulás) hoznak létre és biztosítják annak működési feltételeit.

Jelen társulási megállapodás megkötésénél a társult önkormányzatok elsősorban a területfejlesztésről szóló 2023. évi CII. törvény, továbbá Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.), az államháztartásról szóló 2011. évi CXCV. törvény, a számvitelről szóló 2000. évi C. törvény, és az ezen törvények végrehajtásával kapcsolatos egyéb jogszabályok rendelkezéseit veszik figyelembe.

A Társulás tagjai rögzítik, hogy a jogi személyiséggel rendelkező önkormányzati társulásukat szabad elhatározásukból, egyenjogúságuk tiszteletben tartásával, a kölcsönös előnyök és az arányos teherviselés alapján hozzák létre önkormányzati, valamint területfejlesztési és területrendezési feladataik hatékonyabb, célszerűbb megoldására.

**I. A Társulás alapadatai**

A Társulás neve: **MAGYAR ZARÁNDOKÚT Önkormányzati Társulás**

A Társulás székhelye: 2370 Dabas, Szent István tér 1/b.

A Társulás működési területe: A társult önkormányzatok közigazgatási területe.

A Társulás bélyegzője: „Magyar Zarándokút Önkormányzati Társulás” feliratú körbélyegző, középen a székhely megjelölése.

A Társulás jogállása: önálló jogi személy.

A Társulás időtartama: a Társulást a társult önkormányzatok határozatlan időtartamra hozzák létre, de a társult önkormányzatok kötelezettséget vállalnak arra, hogy a működés megkezdésétől számított legalább öt évig kilépés, vagy a Társulás megszüntetése nélkül látják el a Társulás keretében vállalt feladataikat.

**II. A Társulás feladat és hatáskörei**

A tagönkormányzatok képviselő-testületei/ közgyűlései a településfejlesztéssel kapcsolatos önkormányzati feladat- és hatásköreik közül – a társulás céljainak elérése érdekében szükséges mértékben – az alábbiakat ruházzák át a Magyar Zarándokút Önkormányzati Társulásra:

- a Magyar Zarándokút idegenforgalmi, turisztikai útvonal létrehozása és működtetése, és az ehhez az útvonalhoz kapcsolódó fejlesztési, beruházási tevékenység elvégzése, fenntartási, üzemeltetési feladatok ellátása,

- a tagönkormányzatok érdekeinek érvényesítése a Magyar Zarándokutat érintő stratégiai kérdésekben.

A Társulás alaptevékenysége:

- 910300 Történelmi hely, építmény, egyéb látványosságműködtetése

**III. A Társulás szervezete és működése**

A társult önkormányzatok jelen társulási megállapodás aláírásával egyidejűleg az alábbi szervezeti felépítésben állapodnak meg:

1. Társulási Tanács

2. Társulási Tanács elnöke, alelnöke(i)

3. Bizottságok

4. Munkaszervezet

Társulási Tanács

A Társulás döntéshozó szerve a Társulási Tanács.

A Társulási Tanács dönt a jelen társulási megállapodásban meghatározott és a Társulás tagjai által átruházott, valamint a vonatkozó jogszabályok szerint meghatározott saját feladat- és hatáskörben.

A Társulási Tanács döntéseit határozattal hozza.

A Társulási Tanács ülésén a társult önkormányzatok jegyzői tanácskozási joggal részt vehetnek.

A Társulási Tanácsban a társult önkormányzatok mindegyike 1-1 szavazattal rendelkezik.

A Tanács tagjának akadályoztatása, illetve távolléte esetére a Tag helyettesítésének rendjét az érintett tagönkormányzat képviselő-testülete, közgyűlése határozza meg. A helyettesítési, képviseleti joggal felhatalmazott képviselő a Tagot megillető jogkörrel rendelkezik, jogai és kötelességei azonosak a Tag jogaival és kötelességeivel.

A Társulási Tanács akkor határozatképes, ha az ülésen legalább a szavazatok felével rendelkező képviselők jelen vannak.

Társulási Tanács a Társulás tagjai által átruházott feladat és hatáskörében ellátja az alábbiakat:

* a Magyar Zarándokút idegenforgalmi, turisztikai útvonal létrehozásával és működtetésével kapcsolatos feladatokat,
* a Magyar Zarándokút idegenforgalmi, turisztikai útvonal vonatkozásában fejlesztési, beruházási tevékenységeket, fenntartási, üzemeltetési feladatokat,
* feladat és hatáskörének ellátásához szükséges mértékben együttműködik az érintett tárcákkal, területfejlesztési, szakmai, gazdasági és társadalmi szervezetekkel;
* feladat és hatáskörének ellátásához szükséges stratégiai célokat határoz meg, a célkitűzések megvalósulását, azok időarányos állapotát elemzi és értékeli,
* a Magyar Zarándokút idegenforgalmi, turisztikai útvonal létrehozására és működtetésére vonatkozó területfejlesztési programot, térségi kulturális és idegenforgalmi fejlesztési koncepciót és struktúratervet dolgoz ki és hagy jóvá,
* A Magyar Zarándokutat érintően pályázatot nyújthat be/ pályázat benyújtásra javaslatot tesz a tagönkormányzatoknak, illetve a fejlesztési projekteket meghatározza és végrehajtatja,
* érvényesíti a tagönkormányzatok érdekeit harmadik személyekkel szemben a Magyar Zarándokút idegenforgalmi, turisztikai útvonalat érintő stratégiai kérdésekben,
* A Magyar Zarándokút idegenforgalmi, turisztikai útvonal kialakításával és működtetésével egyetértő, ezt deklaráló, de a társuláshoz nem csatlakozott önkormányzatokat és egyéb szervezeteket „elvi támogatóként” nyilvántartja, és részükre felvilágosítást nyújt a kérdésekben,
* a társulási megállapodás módosítását,
* a működési hozzájárulás mértékének megállapítását.

A Társulásban részt vevő tagönkormányzatok képviselő-testületei/közgyűlései döntenek az alábbiakban:

* a tagönkormányzatokat terhelő egyéb kötelezettségek megállapítása,
* a megállapodás jóváhagyásához,
* a megállapodás megszüntetéséhez.

A Társulási Tanács működése:

A Társulási Tanács üléseit szükség szerint, de évente legalább két alkalommal össze kell hívni. A Tanács ülését össze kell hívni, ha a Tanács hatáskörébe tartozó kérdésekben kell dönteni, vagy ha azt bármely tag a napirend egyidejű megjelölésével írásban indítványozza.

A Tanács üléseinek összehívása és a napirend kialakítása az elnök feladata, de a napirend összeállításában a Tanács bármely tagjának indítványtételi joga van.

A Tanács ülését az elnök, akadályoztatása esetén az alelnök hívja össze írásban, az ülés napját megelőzően legalább 7 nappal korábban, a napirendi pontok megküldésével. Sürgős esetben ennél rövidebb idő is lehetséges, de csak a Tagok megfelelő értesítése mellett.

A Társulási Tanács által hozott döntés csak akkor érvényes, ha az ülésen a jelen lévő tagok több mint fele szavazza meg, és ezek a tagok képviselik a társulás összlakosságának legalább 1/3-át.

Határozatképtelenség esetén az eredeti időpontot követő 8 napon túli, de 30 napon belüli időpontra kell az újabb ülést összehívni, változatlan napirenddel.

A Társulási Tanács ülései nyilvánosak. A Tanács ülésére bármely tag indítványozhatja szakértők vagy egyéb személyek meghívását, akik a napirendi pontokhoz hozzászólhatnak, de szavazati joggal nem rendelkeznek.

Az ülésen a határozati javaslatról nyílt szavazással, a szavazati arányok megállapításával, általában egyszerű szótöbbséggel döntenek.

A Tanács a döntéseit határozati formában rögzíti.

Minősített többség szükséges:

* a társulási megállapodás módosításához, tagfelvételhez, tag kizárásához;
* a tisztségviselők (elnök, alelnök(ök), bizottsági elnök, bizottsági tagok) megválasztásához, visszahívásához;
* a Társulás megszüntetésére vonatkozó javaslattételhez;
* a társult önkormányzatok kötelező hozzájárulása mértékének megváltoztatáshoz;
* pályázat benyújtásához.

A minősített többség eléréséhez az összes szavazat több, mint felét el kell érnie a döntésnek, úgy, hogy az igennel szavazó tagok együtt képviseljék a társulás összlakosságának felét.

A Társulási Tanács határozatai a meg nem jelent Tagokra is kötelező érvényűek.

A Tanács üléséről jegyzőkönyvet és jelenléti ívet kell készíteni. A jegyzőkönyv tartalmazza az ülésen résztvevő képviselők és meghívottak nevét, a tárgyalt napirendi pontokat, a tanácskozás lényegét, a szavazás számszerű eredményét és a hozott határozatokat. A jegyzőkönyvre a képviselő-testületek üléséről szóló jegyzőkönyv szabályait kell alkalmazni azzal az eltéréssel, hogy a jegyzőkönyvet a Társulási Tanács elnöke és a székhely szerinti polgármesteri hivatal jegyzője írja alá. A Tanács üléséről készült jegyzőkönyvet meg kell küldeni a közigazgatási hivatalnak.

A Tagok kötelezettséget vállalnak arra, hogy a képviselő-testületüknek, illetve a közgyűlésnek évente legalább egyszer beszámolnak a Társulás tevékenységéről, pénzügyi helyzetéről, a társulási cél megvalósulásáról, továbbá a Társulási Tanácsban végzett tevékenységükről.

Állandó meghívottak:

A Társulási Tanács nyílt ülésein állandó meghívottként szerepel az Esztergomi és Kalocsai érsekség és Pécsi Püspökség képviselője, valamint a Magyar Zarándokút Egyesület képviselője.

A Társulási Tanács elnöke, alelnök(ei)

A Társulási Tanács e~~l~~nökét és alelnököt/alelnökeit a Társulási Tanács tagjai sorából az alakuló ülésen, minősített többségi szavazással választja meg határozott időre.

Az elnök és az alelnök(ök) megbízatása a soron következő önkormányzati választásokat követően, a Társulási Tanács újjáalakuló ülésének összehívásáig áll fenn.

A Társulási Tanács elnökének és alelnökének/alelnökeinek egyidejű akadályoztatása esetén a tanács ülését a korelnök hívja össze és vezeti.

A Társulási Tanács elnöke a Társulás ügyeinek vitele keretében:

* képviseli a Társulást harmadik személyekkel szemben, bíróságok és más hatóságok előtt,
* a képviseleti jog keretében önállóan jegyzi a Társulási Tanácsot oly módon, hogy az előírt, előnyomott, vagy nyomtatott szervezeti név alatt nevét a hitelesített aláírási címpéldánnyal azonos módon aláírja;
* intézkedik a Társulás nyilvántartásba vételéről, továbbá a kincstárnál vezetett nyilvántartásában szereplő adatok változásának átvezetéséről, az alapító okirat módosítását követő 15 napon belül;
* előkészíti és összehívja a Társulási Tanács üléseit, összeállítja az ülések napirendjét;
* gondoskodik a Társulás éves mérlegének, vagyonkimutatásának, költségvetésének, éves beszámolójának elkészítéséről;
* a Társulás mérlegét a Tagok számára hozzáférhetővé teszi;
* önálló aláírási jogkörrel rendelkezik a Társulási Tanács bankszámlája felett;
* ellátja a Tanács működésével kapcsolatos kiadmányozási, kötelezettségvállalási és utalványozási feladatokat;
* gyakorolja a megrendelői és megbízói feladatokat a Társulási Tanács munkaszervezete felé;
* gondoskodik az éves munkaterv összeállításáról;
* évente legalább egy alkalommal jelentést készít a Társulási Tanács részére a Társulás működéséről, feladatainak ellátásáról, a társulási cél megvalósulásáról;
* ellátja mindazon feladatokat, melyet a Társulási Megállapodás, illetve a Társulási Tanács előírt számára;
* figyelemmel kíséri a Társulási Tanács által hozott határozatok végrehajtását, bármely kérdésben észrevétellel és kérdéssel élhet a Tagok, illetve képviselőik, a hatóságok, közreműködő szervek, személyek felé, beszámoltathatja a Társulásban közreműködő bármely érdekeltet;
* akadályoztatása esetén átruházhatja az elnöki feladatok elvégzését az alelnökre /alelnökökre.

Az elnök Társulással összefüggő feladatai megvalósításához jogosult szakértők, valamint segítő munkaszervezet igénybevételére a Társulás költségén.

A Társulás elnöke a tőle elvárható gondossággal köteles eljárni. Kötelezettségének megszegésével okozott kárért a polgári jog szabályai, valamint a vonatkozó jogszabályok szerint felel.

Az elnöki megbízatás megszűnik:

* a megválasztását követő önkormányzati választások után megtartott újjáalakuló ülés időpontjában,
* tanácsi tagságának megszűnésével,
* a Társulási Tanács által történő visszahívással,
* lemondással,
* elhalálozással.

Lemondás esetén az elnök köteles az új elnök személyének megválasztásáig a megbízatásával járó feladatokat ellátni, köteles a lemondásától számított 15 napon belül a Társulási Tanács ülését összehívni az új elnök megválasztásának céljából. Az elnök lemondásával az alelnök/ alelnökök megbízatás nem szűnik meg.

A Társulás alelnökének/alelnökeinek megbízatási időtartamára az elnökre vonatkozó rendelkezések irányadóak.

A Társulás alelnöke/alelnökei az elnök munkáját segítik, illetve akadályoztatása esetén – a Társulási Tanács által meghatározott helyettesítési rendben – teljes jogkörrel helyettesítik.

Bizottságok

A Társulási Tanács döntéseinek előkészítése céljából állandó és ad hoc bizottságokat hozhat létre. A bizottságok döntési, irányítási jogkörrel nem rendelkeznek, elsődlegesen javaslattevő, véleményező, és ellenőrző tevékenységet látnak el.

A bizottságok működésének általános és részletes szabályait a Társulási Tanács által elfogadott bizottsági ügyrend határozza meg. A bizottságok tagjai és elnökei személyesen kötelesek eljárni, képviseletnek nincs helye.

Munkabizottságok

A Társulási Tanács egyes feladatok elvégzése, döntéseinek előkészítése, végrehajtása szervezése érdekében állandó és ad hoc munkabizottságot hozhat létre, melynek feladatait, tagjainak számát és összetételét a minősített többséggel elfogadott létrehozó határozatban a Társulási Tanács határozza meg.

Az eseti munkabizottság a határozatban meghatározott feladata elvégzéséről jelentést készít, melynek elfogadásáról a Társulási Tanács dönt.

Munkaszervezet

A Társulási Tanács munkaszervezeti feladatait a Társulás székhelye szerinti Önkormányzat hivatala, a Magyar Zarándokút Egyesület segítségével látja el, biztosítva a Tanács munkájának, működésének folyamatosságát, a feladatainak végrehajtásához és döntéseinek előkészítéséhez kapcsolódó titkársági és szakmai feladatok ellátását.

A munkaszervezet feladatai különösen:

* a Társulási Tanács és a bizottság(ok) üléseinek előkészítése és megszervezése;
* az ülések jegyzőkönyveinek vezetése, a döntésekről hozott határozatok kivonatának elkészítése,
* a Társulás titkársági feladatainak ellátása;
* az előterjesztések elkészítése, a Tanács elnöke számára feljegyzések, előkészítő szakmai anyagok kidolgozása, beszámolási kötelezettséghez kapcsolódóan jelentések készítése;
* a Magyar Zarándokút létrehozására és működtetésére vonatkozó területfejlesztési program előkészítése;
* átfogó térségi kulturális és idegenforgalmi fejlesztési koncepció és struktúraterv előkészítése;
* hatásvizsgálatok, a területfejlesztési program és a struktúraterv alapján a településfejlesztés és a településrendezés céljainak és dokumentumainak térségi szintű összehangolása, egyeztetése, a fejlesztési megvalósításának elősegítése;
* fejlesztési projektek meghatározása, kimunkálása és lebonyolítása, a kapcsolódó forrásfeltárás elvégzése, a pénzfelhasználás nyilvántartása;
* a Magyar Zarándokút társadalmi, gazdasági és környezeti adatbázisainak kialakítása és gondozása, monitoring rendszerének kialakítása és működtetése;
* szakmai és pénzügyi megállapodások előkészítése a fejlesztésekben érintett és érdekelt állami, önkormányzati, gazdasági és társadalmi szereplőkkel;
* pénzügyi terv készítése a vállalt feladatok végrehajtása érdekében;
* a Magyar Zarándokút marketing és kommunikációs tevékenységének koordinálása;
* munkakapcsolat kialakítása a fejlesztési partnerekkel, forrásfeltárás.

A Társulás munkaszervezeti feladatait ellátó szervezet működési kiadásainak támogatásáról a Társulási Tanács gondoskodik. A feladatok ellátásához szükséges létszám meghatározásával viseli annak költségeit.

**IV. A Társulás vagyona, gazdálkodása**

A Társulás a feladatai ellátásához és a működéséhez szükséges saját pénzalappal rendelkezik, melyet a társult önkormányzatok hoznak létre. A pénzügyi alapban lévő összeget a Társulási Tanács által meghatározott céltól eltérően felhasználni nem lehet.

A pénzalap forrásai, a Társulás bevételei:

1. a társult önkormányzatok által kötelezően fizetendő működési hozzájárulás, lakosságszám arányos mértéke a település lakosságszáma alapján:
   * 0-20.000 fő lakosság közötti létszámra 20 Ft/ lakos/év;
   * 20.001-50.000 fő lakosság közötti létszámra 10 Ft/ lakos/év;
   * 50.001 fő feletti lakosság létszámra 5 Ft/ lakos/év;
   * Az évenkénti működési hozzájárulást a társult önkormányzatok éves költségvetési rendeletükben biztosítják. A kötelező működési hozzájárulást a társult önkormányzatok tárgyév március 21-ig fizetik be a Társulás önálló bankszámlájára, a megalakulást követő első naptári évtől kezdődően.
2. saját elhatározáson alapuló befizetés,
3. pályázatokon elnyert támogatások,
4. külső szervek részére végzett társulási szolgáltatások ellenértéke,
5. lekötött társulási pénzeszközök kamathozadéka,
6. különböző szervezetektől kapott támogatás, forrás,
7. konkrét célra, illetve felhasználásra átvett pénzeszközök.

A Társulás a pénzeszközeit pénzintézetnél nyitott saját bankszámlán tartja. A pénzügyi alap kezelésével és felhasználásával összefüggő pénzügyi-számviteli feladatokat a székhely önkormányzat látja el.

A Társulás bankszámlája feletti rendelkezési jogosultságot a Társulás elnöke önállóan, távollétében, vagy akadályoztatása esetén az elnök által írásban meghatalmazottalelnök gyakorolja.

A Társulás tulajdonában álló vagyon, továbbá a működés során keletkezett vagyon a Társulás tulajdona.

A Társuláshoz év közben csatlakozó önkormányzat a meghatározott kötelező működési hozzájárulás arányos részét köteles megfizetni a felvételtől számított 15 napon belül.

Amennyiben a társult önkormányzat a kötelező működési hozzájárulást határidőre nem fizeti meg, az elnök köteles a mulasztó társulási tagot írásban, megfelelő határidő kitűzésével felhívni a teljesítésre. Amennyiben a Társulás tagja ezen felhívás ellenére – a közölt határidőn belül – sem tesz eleget fizetési kötelezettségének, akkor a Társulás jogosult a fizetési kötelezettséget nem teljesítő önkormányzattól felhatalmazással történő beszedési megbízással behajtani az elmaradt összeget.

Amennyiben a tagönkormányzat a fejlesztés, beruházás vonatkozásában vállalt fizetési kötelezettségét nem teljesíti a társulás székhelye szerinti önkormányzat a fizetési határidőt követő 15. naptól a fizetési kötelezettséget nem teljesítő önkormányzat által a pénzforgalmi szolgáltatójának adott felhatalmazása alapján beszedési megbízás benyújtására jogosult. Ha a székhely tagönkormányzat nem tesz eleget a társulás felé vállalt fizetési kötelezettségének, úgy a Társulási Tanács új székhely önkormányzat kijelöléséről dönthet, amelyet egyúttal felhatalmaz arra, hogy a korábbi székhely önkormányzat ellen a korábbi székhely önkormányzat által a pénzforgalmi szolgáltatójának adott felhatalmazása alapján beszedési megbízást nyújtson be.

**V. Tagsági jogviszony**

A társult önkormányzatok (ebben a fejezetben a továbbiakban: tagok) jelen társulási megállapodás elfogadásával és aláírásával kötelezettséget vállalnak arra vonatkozóan, hogy elfogadják a felmondással, illetve kizárással összefüggő felelősségi szabályokat.

A megállapodás felmondása

A Társulási megállapodást felmondani az Mötv. 89. § (2) bekezdésének szabálya szerint csak minősített többséggel lehet, valamint a társulási tagság felmondásáról 6 hónappal annak végrehajtása előtt kell dönteni. A döntésről értesíteni kell a Társulást.

Felmondó tag a felmondásról szóló döntése meghozatalakor köteles figyelembe venni, hogy a társulási megállapodást felmondani csak a naptári év utolsó napjával lehet.

A felmondó tag köteles a tárgyévi vagyoni hozzájárulásának teljesítésére, valamint felmondásával a Társulásnak okozott kár teljes körű megtérítésére. Ezen kártérítési felelősséget Tagok szorosan értelmezik, ezért valamennyi, a felmondással összefüggő kárra vonatkoztatják.

Tag általi felmondás esetén a Társulás köteles a taggal elszámolni a vagyoni hozzájárulás arányának megfelelően, figyelembe véve a kártérítési kötelezettséget és a Társulást terhelő kötelezettségeket is.

A Társulás megállapodásának felmondása esetén a Társulás tagja által a Társulásba bevitt vagyonnal el kell számolni.

A Társulásból kivált taggal való elszámolás során a Társulás, amennyiben a vagyontárgy kiadása a Társulás további működését veszélyeztetné, a vagyontárgy kiadását legfeljebb 5 évre felfüggesztheti. A vagyontárgy használatáért a kiváló tagot használati díj illeti meg.

Tagi kizárás

Amennyiben a tag a jelen megállapodásban foglalt lényeges kötelezettségét megszegi, illetve elmulasztja, az elnök köteles a tagot kétszer, írásban, megfelelő határidő kitűzésével felhívni a teljesítésre.

Ha a tag ezen felhívás ellenére – a közölt határidőn belül – sem tesz eleget a jelen megállapodásban rögzített kötelezettségeinek, a Társulási Tanács határozatképes gyűlése, minősített többséggel hozott határozatával a naptári év utolsó napjával kizárható a Társulásból.

Különösen ilyen kötelezettségszegésnek minősül a működési hozzájárulás megfizetésének elmulasztása.

A kizárás jogkövetkezményei azonosak a tagi felmondás jogkövetkezményeivel, azaz ebben az esetben sem mentesül a tag a kártérítési és egyéb kötelezettsége alól.

Tagfelvétel

A csatlakozási szándék kinyilvánításához a társulni kívánó önkormányzatok képviselő-testületének (közgyűlésének) minősített többséggel hozott határozata szükséges, melynek tartalmaznia kell, hogy a testület a jelen társulási megállapodás rendelkezéseit magára nézve teljes egészében kötelezőnek ismeri el és elfogadja a Társulás céljait, továbbá a feladatok megvalósításához ráeső költségvetési hozzájárulást biztosítja.

**VI. A társulás működésének ellenőrzési rendje**

A társulás gazdálkodásának ellenőrzését a Gabala Traiding& Consulting Kft. (Esztergom, Damjanich u. 65.) végzi.

**VII. A társulási megállapodás hatálya, a Társulás megszűnése**

Jelen megállapodás hatálya a jelen megállapodásban meghatározott feladat- és hatáskörökre terjed ki.

A társulási megállapodást a társulás tagjai módosíthatják, törvényben meghatározottak szerint módosítják, illetve a helyi önkormányzati általános választásokat követő hat hónapon belül felülvizsgálják. A tagok a társulási megállapodás felülvizsgálata, valamint a társulás átalakulása esetén, - a társulási megállapodás hatályba lépésének időpontjára, - élhetnek a kiválás lehetőségével.

A Társulás megszűnik az Mötv. 91. § szerinti okok valamelyikének bekövetkeztekor, nevezetesen, ha:

* + - 1. Ha eltelt a megállapodásban meghatározott időtartam, vagy törvényben szabályozott megszűnési feltétel megvalósul.
      2. Ha a társulás tagjai minőségi többséggel elhatározták a Társaság megszűnését
      3. A törvény erejénél fogva
      4. A bíróság jogerősen döntése alapján.

A Társulás megszűnése esetén a tagok a megszűnés időpontjával bezáróan egymással elszámolni kötelesek.

A Társulás megszűnése esetén a kötelezettségek teljesítése után fennmaradó vagyon a társult önkormányzatokat vagyoni hozzájárulásuk arányában illeti meg.

A Társulás megszűnése esetén a Társulás kötelezettségeiért a társult önkormányzatok képviselő-testületei, közgyűlései a vagyoni hozzájárulásuk arányában tartoznak felelősséggel.

**VIII. Záró rendelkezések**

A társulási megállapodásban nem szabályozott kérdésekre a Magyarország helyi önkormányzatairól szóló 2011. évi CLXXXIX. törvényben, Polgári Törvénykönyvről szóló 2013. évi V. törvényben foglaltakat kell alkalmazni.

A társult önkormányzatok kötelezettséget vállalnak arra, hogy a Társulás működése során felmerülő vitás kérdéseket egymás között 30 napon belül rendezik, bírósághoz csak abban az esetben fordulnak, ha e törekvésük nem jár eredménnyel.

A helyi önkormányzatok képviselő-testületei között a társulás működése során felmerülő vitás kérdésekben a Budapest Környéki Törvényszék Közigazgatási Kollégiuma dönt.

Jelen megállapodást a társuló önkormányzatok képviselő-testületei, illetve közgyűlései képviseletében eljáró polgármesterek és elnök jóváhagyólag, mint az önkormányzati akarattal egyezőt fogadják el, és saját kezűleg írják alá.

Dabas, 2024. november 28.

……………………..……… …………………..….……..

……………………..……… …………………..….……..

……………………..……… …………………..….……..

……………………..……… …………………..….……..

……………………..……… …………………..….……..

……………………..……… …………………..….……..

……………………..……… …………………..….……..

……………………..……… …………………..….……..

……………………..……… …………………..….……..

……………………..……… …………………..….……..

……………………..……… …………………..….……..

……………………..……… …………………..….……..

……………………..……… …………………..….……..

……………………..……… …………………..….……..

……………………..……… …………………..….……..

……………………..……… …………………..….……..

……………………..……… …………………..….……..